Током студија, у периоду од 1978. до 1982. певала је у студентском "Хору Бранко Крсмановић", те као солиста у вокалној групи "Поп полифонија". У истом периоду је наступала и у бројним телевизијским и радио емисијама, често уз пратњу Џез оркестра Радио Београда. Године 1982. заједно са Снежаном Мишковић и Снежаном Стаменковић оснива женски поп трио Аска који са песмом "Хало, хало" побеђује на Југовизији те године. Пар месеци касније Аске певају и на Песми Евровизије где освајају 14. место са 21. освојеним бодом. И наредне године бива делом југословенског евровизијског тима пошто са сестром Елеонором пева пратеће вокале Даниелу Поповићу у Минхену 1983. године. Свој трећи наступ на Евровизији имала је у Луксембургу 1984. где је заједно са Владом Калембером, тада фронтменом рок групе Сребрна крила, извела композицију "-{Ciao аmore}-". Југословенски представници су заузели тек 18. место, а занимљиво је да је спот за песму својевремено забрањен у Турској пошто се Изолда у њему појавила у топлесу.